„Új horizontot nyitunk” - Új Ember
A biblia üzenete Az életre születtünk Jn 11,25 Kamilliánus rendház épül Ajakon Egyházunk
0 „Új horizontot nyitunk”
Új Ember Hetilap - 2017.04.02 Ternyák Csaba egri érsek főegyházmegyei teremtésvédelmi napnak nyilvánította március 25-ét, Gyümölcsoltó Boldogasszony napját. És rögtön lapátot is ragadott, hogy a szép szándék ne maradjon csupán írott malaszt. Jó néhányan vele tartottak, és megtisztították az Egerbakta felé vezető út melletti domboldalt az illegálisan lerakott szeméttől.
Egerben ma minden az éledező, csupa öröm tavaszi természetről szól. És a közösségről, az együttlét öröméről. Ez érdekes tapasztalat, mert ami összehoz bennünket, egyáltalán nem szép: az érsek hívására összegyűlő fiatalok szemetet szedni érkeznek. Kezdetben az egyik szemünk még sír, mert a városszéli területet, amely amúgy festő ecsetjére kívánkozna, megsebezték, elcsúfították. A gyönyörű tájban diadalmasan terpeszkednek, gúnyosan vigyorognak a szeméthalmok, mintha azt harsognák: kár a fáradságért, úgyis mi fogunk győzni. A környéken sétálva indulatossá válunk, de még mielőtt szidni kezdenénk az ismeretleneket, akik itt hagyták a szemetet, gyorsan tudatosítjuk, hogy ők is a testvéreink – noha elszomorít, amit tettek –, és egy kicsit megpróbáljuk átgondolni, vajon bennünket nem érhet-e a vád, hogy felelőtlenül bánunk a környezeti javainkkal. Nagyon is érhet – látjuk be elszomorodva –, de sajnos mindig találunk valamilyen mentséget. Például ilyeneket: „Nincs időm, lehetőségem a széplelkűsködésre, nem az én pici palackom lesz az egyetlen a szeméthegy tetején; mindenki így csinálja, mert nem lehet másképp.”
Ez a nap azonban hadat üzen a hasonló mentegetődzéseknek. Itt az érsek, a polgármester, a bazilika plébánosa, a katolikus gimnázium igazgatónője és leg­alább hatvan önkéntes, köztük sok diák, hogy az „úgyis mindegy” szólamnál szebben énekelje a „sikerülni fogot”. – Ez csupán prófétai tett ugyan, de mint figyelemfelhívásnak, mint a teremtett világért való aggodalmunk kifejezésének súlya van, mondja Ternyák Csaba, majd Ferenc pápa teremtésvédelmi enciklikáját, a Laudato si’-t idézi, amely arra figyelmeztet, hogy nem bánhatunk „Földanya nővérünkkel” úgy, mintha a birtokosai lennénk, holott mi magunk is a Föld és föld vagyunk: a környezetünkkel testünk anyaga révén azonos teremtmények.
Noha mi itt ma csak egy kicsiny területet szabadítunk meg néhány szeméttől, a kiállásunknak súlya van, messzire hat – mert a világ jövőjéért való egyházi felelősségtudatról és felelősségvállalásról tanúskodik.
Feltűnő, hogy milyen jókedvűen dolgozik mindenki, hogy mennyire hatékony a csapat. Csizmadia István, a bazilika plébánosa, aki nagy doboz csokit osztott ki kezdés előtt a gyerekek buzdítása céljából, elmondja, hogy kevésbé hisz az erőltetésben, a szigorúságban és a megrovásban, sokkal inkább a szemléletformálásban, a kedvcsinálásban. Béres Gyula, az Andrássy György-szakgimnázium és gimnázium tanára egy nagy műanyag zsák töltögetése közben megemlíti, hogy néhány éve részt vett egy, százhúsz diák bevonásával végzett kutatásban, amely kimutatta: a tizennégy és tizenkilenc év közötti fiatalok természetesebb életre vágynak. Kicsivel odébb Eger polgármestere, Habis László dolgozik, és ugyancsak megfogja a munka végét. Néhány szóban beszámol arról, mekkora gondot okoznak, mennyi pénzt emésztenek fel az illegális hulladéklerakás által okozott károk. Egyetlen ember felelőtlensége sokszor évtizedeken át éreztetheti a hatását, ezért nagyon fontos a szemléletformálás: az, hogy a jóakaratú többség környezettudatosabbá váljon.
Mert a többség jót akar, de gyakran nem tudja, hogyan változtathatna; a körülmények, a „rendszer” foglyának érzi magát. Rozmán Éva, a gimnázium igazgatója is ezt panaszolja. Az iskola – katolikus lévén – igyekszik a pedagógiai programjában is érvényre juttatni Ferenc pápa szemléletét, de a sok eldobható palack és más csomagolóanyag, a boltokban szinte ránk erőltetett nejlonzacskók, -szatyrok miatt nem könnyű környezettudatosan élni, és a fiatalok újra meg újra szembesülnek azzal, hogy ez a szüleiknek sem megy igazán. Ezért ez az alkalom és az egyházmegyei teremtés­védelmi nap különös jelentőséget kap: itt most együtt dolgoznak gyerekek és szülők, tanárok és diákok, papok és hívek. A fiatalok így „működés közben” tapasztalhatják meg, mit jelent a környezetvédelem. Biztos, hogy az efféle aktivitás, közösségi élmény messze hatóan alakítja a szemléletüket. Az is, hogy együtt, az is, hogy jókedvvel dolgoznak, és persze a gyors, látványos eredmény is: egy domboldal megtisztul, és ez a mi munkánk eredménye. Büszkék lehetünk arra, hogy rászántuk az időnket.
A nap szervezője Németh Zoltán, a főegyházmegye teremtésvédelmi referense. Az akció vége felé néhány ihletett szóban bemutatja a szívének kedves környéket. Hajdúhegyen vagyunk: gyerekkorában itt szánkózott, sokáig birkalegelő volt a szép domboldal.
Februárban teremtésvédelmi képzésen vett részt, és amikor hazatérve lelkesen mesélt róla, az érsek azt mondta: eljött a cselekvés ideje. Ő lesz az első, tette hozzá, aki lapátot fog, ha akció indul. Így lett március 25-e teremtésvédelmi nap az Egri főegyházmegyében. Három megyére, negyvennyolc oktatási intézményre kiterjedően.
– Reményünk szerint új horizontot nyitunk ma – mondja Zoltán –, igyekszünk magunk mögött hagyni a kishitűség szellemét, az „egy fecske nem csinál nyarat” szemléletet. Szakítani akarunk az önigazoló ellen­érvekkel, nem akarunk hinni azoknak, akik azzal hűtenék le a lelkesedésünket, hogy két hét múlva megint ugyanennyi szemét lesz itt. A környezetvédelem valójában az ember lelkével van összefüggésben: a lelkünk is lehet „szemetes”, és leg­fájóbban a bűn sebzi meg a világot. Itt ma fiatalokkal, a gyermekeinkkel, az új nemzedék képviselőivel vagyunk együtt, elsősorban rájuk akarunk hatni. Velem például eljött a lányom és a fiam is – mutat Zoltán a gyermekeire. Péter fia megszólítva érzi magát, odalép hozzánk, és elmondja, mennyire örül a világ felé fordulásnak, a szaktudományok felé való nyitásnak, amelyet egyházi részről olvasmányai alapján érzékel. Akárcsak annak, hogy ma megélhette: ő maga is tehet a világ megváltoztatása érdekében.
Itt vagyok jelenleg: Címlap / „Új horizontot nyitunk” Oldal tetejére